kaerle doen te wetene allen ende eenen yegelicken tegenwoirdich
ende toecomende dat wy ontfaen hebben die oetmoedige supplicacie
van symoenen de scepere van schoere by loevenen inhoudende hoe dat
zekeren tyt voir vastelavont lestleden naedien wylen gorys de
scepere zyn vader ende een geheeten de zeegere tsamen by avonde
verdroncken zyn geweest inde dele zoe heeft men de selve
verdroncken persoenen gaen soecken ende want de voirs. zeegere corts
daer nae ende gevonden ende gevischt was ende de vader vanden voirs.
suppliant noch nyet hoewel de selve suppliant dair toe zyn diligencie gedaen
hadde zoe es des middernachts gecomen in des voirs. suppliant bogaert
aen zyn camerveynstere een geheeten wylen willem sloets roepende
aldair tot menich reysen toe totten selven suppliant zeggende dat hy
een boeve een bylam ende een rabaut was dat hy zynen vader alsoe
liet in water liggen want hy souden nacht ende dach soecken
daer op hem de selve suppliant badt om goidswille dat hy slapen
wilde gaen zeggende ick hebbe drucx genoech ghy en dorves my
hier nyet meer aen doen ende ick hebbe hem vroech ende spade
doen soecken ende dair toe myn beste gedaen ende daer nae
heeft de huysvrouwe vanden voirs. willemen hem van dair geleydt
ende drie oft vier dagen daer nae alsoe de voirs. suppliant ston$
en maecte eenen thuyn tegen zyn messie zoe is aldair verby
gecomen de voirs. willem ziende opten voirn. suppliant sonder spreken
ende gaende wech ende heeft de selve willem dat alsoo gedaen
tot drye oft vier reysen toe mits den welcken hem de selve
suppliant den wech gescouwet heeft nu eest zoe dat opten tweesten
dach voir vastelavont lestleden alsoe de suppliant quam tusschen
huffle ende blauputte zoe is hem dair te gemoete gecommen de
voirs. willem sloets ende was op des voirs. suppliant lyf eer hyt
wiste dewelcke willem den voirs. suppliant vraechde naeden wech
van mertten deckers dair op hy antwoirde willeken ghy hebt
den wech geweten eer ick geboren was hem voits vragende oft
hy byden woerden bleve die hy den selven suppliant by nachte ende
ontyde overgeseyde hadde daer op die voirs. willem nyet en
antwoirde maer sloech den suppliant met eenen stocke op zyn hooft dat
hem dbloet ten aensichte af quam mits den welcken de voirs.
suppliant heeft achterwerts getreden spannende alsdoen zynen boghe
dwelck ziende de voirs. willem heeft met zynen voirs. stocke
den boge uuytgeslagen alsoe dat den pyl vloech op zynen boesem
welcken pyl de voirs. willem uuyttoech ende werp dien opdes
voirs. suppliant aensichte naeden welcken de selve suppliant badt den
selven willem om goidswille dat hy hem met vreden soude laten
vlyende achterwerts om uuyt zynen handen te comene maer de
selve willem es den voirgenoemden suppliant naergevolght ende heeft
hem metten boesem gegrepen hebbende een mes in zyn handt om
dair mede den selven suppliant te stekene mits den welcken de
voirs. suppliant wech geloepen es ende heeft meynen over een grecht
te springen aldair hy vyel in over een breeme ende de voirs. willem
es noch den selven suppliant naegevolght meynende oick springen
over de grecht maer is daer oick inne gesprongen ende de
voirs. suppliant es weder uuyt gesprongen ende de voirs. willem oick
uuyter grecht ende nae den selven suppliant dwelck ziende oick
selve suppliant die welcke was in een strate daer hy nyet doer
en conste mits eender hagen die daer stont ende siende dat
hy nyet voirdere vlieden en mochte zoe heeft hy hem ommegekeert
ende den selven willem gegeven eenen slach met zynen voirs.
boghe op zyn hooft dair af hy corts dair nae aflivich wordt
dwelck hem leet es ende hoewel de selve suppliant met partien
overcomen es nietmin beduchtende rigeur van justicien heeft
hem geabsenteert uuyt desen onsen lande van brabant aldair
hy nyet weder en zoude dorren keeren maer gaen dolen in
grooter miserien het en waere dat wy onse gracie ende genade
te hemweerts keerden dair om hy ons oitmoedelick heeft doen
bidden soe eest dat wy desen aengesien compassie
ende medelyden hebbende metten voirs. suppliant willende hem
in desen gracie ende genade gedaen werden tegen rigeur ende
strangheyt van justicien besundere in faveur van onsen
blyder wedercompst van onsen coninckrycken van spaengnen
in desen onsen landen van brabant ende te desen male
besundere in onser stadt van loevenen inclinerende ende geneycht
wesende ter beeden ende begheerten vanden voirn. suppliant hebben
hem in gevalle als boven quytgeschouwen ende vergeven
schelden quyte ende vergeven uuyt onser zunderlinger gracien
by desen onsen brieve den dootslach ende tfeyt voirscrevenen
mitsgaders alle penen ende amenden corporeele ende criminele
daer inne hy hem uuyt saken van tgene des voirs. es
ennichssins mesgrepen mach hebben tegen ons ende justicie
ende hebben hem als boven van desen gerestitueert ende
restitueren tot zynre eeren goeden name ende famen ende
tot onsen voirs. lande van brabant ende tot allen zynen
goeden nyet verbuert zynde op datter ennige zyn gelyckerwys
ende inder manieren hy was voir de geschiedenisse vanden ongevalle
voirscreven imponerende hier op een ewich geswych onsen procureur
generael van brabant ende allen anderen officieren ende justicieren
dien dat aengaen mach satisfactie ende beternisse nochtans
gedaen zynde der partyen in desen geinteresseert in alsoo
verre die noch te doene zy behoudelick dat de voirs. suppliant
gehouden sal wesen ons ter causen vanden voirs. feyte te doene
civile beternisse nae gelegentheyt der mesdaet ende faculteyt
van zynen goeden ende dat hy oick gehouden werdt te betalen
ende refunderen de redelicke costen van justicien indien datter
ennige geschiet zyn ter taxatien ende arbitrage van onsen
lieven ende getruwen cancellier ende lieden van onsen raide in
brabant die wy daer toe gecommitteert hebben ende committeren
by desen ontbieden daerom ende bevelen den selven onsen
cancellier ende lieden vanden raide voirscreven dat voir hen
geroepen die ghene die dairomme behoeren selen geroepen te
zyne zy procederen v ende doen procederen wel ende deughdelick
totten interinemente ende verificatien van desen onsen voirs.
brieve ende totter taxatien ende arbitragen vander voirs. amende
civile ende costen van justicien gelyck ende alsoo dat behoirt
ende dat gedaen ende die voirs. amende civile alsoe getaxeert
ende betaelt wesende in handen vanden ghenen dien dat
behoirt die welcke dair af schuldich ende gehouden sal wes$
te maken ontfanck tonsen prouffyte met oyck de voirs.
costen van rechte getaxeert ende betaelt zynde zy onse
drossete van brabant meyer van loevenen amman van bruessel
schoutetten van antweerpen ende vanden bossche ende voirts
alle andere onse ende der smaelre heeren officieren justicieren
richteren ende dieneren ons voirs. lants van brabant ende alle
dien dat aengaen mach den voirs. suppliant van deser onser
gracien quytschellinge ende remissien doen ende laten in
maten voirscreven rustelick ende vredelick genyeten ende
gebruycken sonder hem dair tegen te laten geschieden
ennigen hinder commere oft letsel in enniger manieren ma$
by alsoo hy oft zyne goede aengetast gevangen oft gearrestee$
weren die ter stont ende sonder vertreck ontslaen doen ende
*sy byden ontfanger
vanden exploiten van
desen amenden verantwort
laten ontslaen ende stellen tot volcomender delivrancie ende
ten eynde dat dit vast ende gestadich zy ende blive teuwigen
daghen soe hebben wy onsen zegel hier aen doen hangen
gegeven in onser stadt van loevenen inde maent van oighste int
jaer ons heeren duysent vyfhondert ende twintich ende van onsen
rycken te wetene vanden roomschen tweeste ende van castillien
van leon etc. tseste aldus stont gescreven onder opte plycke
byden keyser in zynen raede ende geteekent j decock
ende noch visa $
gecollationeert ende bevonden accorderende
metten originale by my
$strat$$